Document ID: 31997L0021

31997L0021
L 125/31
SLUŽBENI LIST EUROPSKE UNIJE
DIREKTIVA KOMISIJE 97/21/EZ
od 18. travnja 1997.
o prilagodbi tehničkom napretku Direktive Vijeća 80/1269/EEZ o usklađivanju zakonodavstava država članica u odnosu na snagu motora motornih vozila
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 80/1269/EEZ od 16. prosinca 1980. o usklađivanju zakonodavstava država članica u odnosu na snagu motora motornih vozila (1), kako je zadnje izmijenjena Direktivom Komisije 89/491/EEZ (2), a posebno njezin članak 3.,
budući da je Direktiva 80/1269/EEZ jedna od zasebnih direktiva postupka EZ homologacije tipa definiranoga Direktivom Vijeća 70/156/EEZ od 6. veljače 1970. o usklađivanju zakonodavstava država članica u odnosu na homologaciju tipa motornih vozila i njihovih prikolica (3), kako je zadnje izmijenjena Direktivom 96/79/EZ Europskog parlamenta i Vijeća (4); budući da se stoga odredbe koje se odnose na sustave, sastavne dijelove i zasebne tehničke jedinice primjenjuju na Direktivu 80/1269/EEZ;
budući da je posebno, sukladno članku 3. stavku 4. i članku 4. stavku 3. Direktive 70/156/EEZ, potrebno da svaka zasebna Direktiva ima priložen opisni dokument koji sadrži odgovarajuće točke Priloga I. Direktivi 70/156/EEZ i certifikat o homologaciji tipa koji se temelji na Prilogu VI. Direktivi 70/156/EEZ kako bi se homologacija tipa mogla kompjutorizirati;
budući da se te izmjene odnose samo na administrativne propise sadržane u Direktivi 80/1269/EEZ; budući da stoga nije potrebno poništiti postojeće homologacije sukladno Direktivi 80/1269/EEZ ni spriječiti registraciju, prodaju i stavljanje u uporabu novih vozila koja su obuhvaćena takvom homologacijom;
budući da su mjere određene ovom Direktivom u skladu s mišljenjem Odbora za prilagodbu tehničkom napretku utemeljenoga Direktivom 70/156/EEZ,
DONIJELA JE OVU DIREKTIVU:
Članak 1.
Direktiva 80/1269/EEZ ovime se mijenja kako slijedi:
1.
Članak 1. zamjenjuje se sljedećim:
„Članak 1.
U smislu ove Direktive, „vozilo” znači bilo koje motorno vozilo namijenjeno uporabi na cesti, s nadogradnjom ili bez nje, koje ima najmanje četiri kotača i najveću konstrukcijski određenu brzinu veću od 25 km/h, osim vozila koja voze po tračnicama, poljoprivrednih i šumarskih traktora i pokretnih strojeva.”;
2.
u članku 2. „Prilozi I. i II.” zamjenjuje se s „relevantni Prilozi”;
3.
Prilozi se izmjenjuju u skladu s Prilogom ovoj Direktivi.
Članak 2.
Od 1. listopada 1997. države članice:
-
više neće dodjeljivati EZ homologaciju tipa sukladno članku 4. stavku 1. Direktive 70/156/EEZ, i
-
smiju odbiti nacionalnu homologaciju tipa,
za novi tip vozila iz razloga koji se odnosi na snagu motora ako snaga motora nije bila određena u skladu s Direktivom 80/1269/EEZ, kako je izmijenjena ovom Direktivom.
Ova Direktiva neće poništiti nijednu prethodno dodijeljenu homologaciju sukladno Direktivi 80/1269/EEZ ni spriječiti proširenje tih homologacija pod uvjetima direktive pod kojima su prvotno izdani.
Članak 3.
1. Države članice donose zakone i druge propise potrebne za usklađivanje s ovom Direktivom do 30. rujna 1997. One o tome odmah obavješćuju Komisiju.
Kada države članice donesu ove odredbe, te odredbe pri svojoj službenoj objavi sadržavaju uputu na ovu Direktivu ili se uz njih navodi takva uputa. Načine toga upućivanja određuju države članice.
2. Države članice Komisiji dostavljaju tekstove glavnih odredaba nacionalnoga prava koje donesu u području na koje se odnosi ova Direktiva.
Članak 4.
Ova Direktiva stupa na snagu dvadesetog dana od dana objave u Službenom listu Europskih zajednica.
Članak 5.
Ova je Direktiva upućena državama članicama.
Sastavljeno u Bruxellesu 18. travnja 1997.

Labels: 7
8
1
15